LEO เด้งเฉียด 4% ลุ้นกำไร Q3 นิวไฮ โบรกแนะ “ถือ” เป้า 15 บ.
LEO เด้งเฉียด 4% ราคาแตะ 13.40 บ. ลุ้นกำไรไตรมาส 3/65 ทำจุดสูงสุดใหม่ 108 ลบ. มองพีคสุดของปี โบรกแนะ “ถือ” เป้า 15 บ.
LEO เด้งเฉียด 4% ราคาแตะ 13.40 บ. ลุ้นกำไรไตรมาส 3/65 นิวไฮ 108 ลบ. โบรกแนะ “ถือ” เป้า 15 บ.
7 พ.ย. 2565

ผู้สื่อข่าวรายงานว่า วันนี้ (7 พ.ย.65) ราคาหุ้น บริษัท ลีโอ โกลบอล โลจิสติกส์ จำกัด (มหาชน) หรือ LEO ล่าสุด ณ เวลา 12:13 น. อยู่ที่ระดับ 13.40 บาท บวก 0.50 บาท หรือ 3.88% สูงสุดที่ระดับ 13.50 บาท ต่ำสุดที่ระดับ 13.10 บาท ด้วยมูลค่าซื้อขาย 37.65 ล้านบาท

ทั้งนี้บล.ฟินันเซีย ไซรัส ระบุในบทวิเคราะห์ (20 ต.ค.65) คาดกำไรไตรมาส 3/65 อยู่ที่ 108 ล้านบาท เพิ่มขึ้น 7.8% เมื่อเทียบจากไตรมาสก่อน และเพิ่มขึ้น 106% เมื่อเทียบจากปีก่อน ยังขยับขึ้นทำจุดสูงสุดใหม่ แต่อัตราการโตเริ่มชะลอตัว โดยมองไตรมาส 3/65 จะเป็นพีคของปีนี้
อย่างไรก็ตามคาดกำไรจะลดลงชัดเจนในไตรมาส 4/65 ภายหลังค่าระวางเรือตู้คอนเทนเนอร์ลดลงอย่างมีนัยสำคัญในเดือน ต.ค. และเป็นระดับต่ำสุดในรอบ 2 ปี โดย SCFI Index (เส้นทางจีน) นับตั้งแต่ไตรมาส 4 ถึงปัจจุบัน ลดลง 44.7% เมื่อเทียบจากไตรมาสก่อน ตามด้วยเส้นทางยุโรป ลดลง 52.9% เมื่อเทียบจากไตรมาสก่อน  และสหรัฐเฉลี่ย ลดลง 30%-60% เมื่อเทียบจากไตรมาสก่อน ถือเป็นการปรับลงมากกว่าที่เคยคาด ค่าระวางเรือตู้ปัจจุบันสูงกว่าก่อนโควิดเพียง 1 เท่าตัว ลดลงจากช่วงพีคที่สูงกว่าถึง 4-6 เท่าตัว ยังคงมุมมองแนวโน้มค่าระวางเรือตู้จะลดลงอย่างน้อย 30% เมื่อเทียบจากปีก่อน
นอกจากนั้นบริษัทยังตั้งเป้ารายได้ปี 55 เติบโตไม่น้อยกว่า 20% เมื่อเทียบจากปีก่อน ล่าสุดประกาศแผนการลงทุนใหม่ถึง 5 ดีลจึงยังอยู่ในโหมดติดตามว่าผลบวกของการลงทุนใหม่จะสามารถชดเชยการอ่อนตัวลงของค่าระวางได้ทันหรือไม่ ทั้งนี้ยังคงประมาณการกำไรปี 66 ลดลง 26.6% เมื่อเทียบจากปีก่อน และคงราคาเป้าหมายที่ 15 บาท แนะนำ “ถือ”